tartuNLP/wikipedia-smugri-20251201 huggingface dataset:
Bob Keeshan

Robert James ”Bob” Keeshan (27. kesäkuuta 1927 Long Island, New York– 23. tammikuuta 2004) oli yhdysvaltalainen näyttelijä, joka muistetaan erityisesti Captain Kangaroon roolista samannimisessä television lastenohjelmassa, jota esitettiin Yhdysvalloissa 1955–1984. Jo sitä ennen hän oli tullut tunnetuksi Clarabell-klownina 1947–1952 esitetyssä lastenohjelmassa "The Howdy Doody Show".
Bob Keeshan on saanut tähden Hollywood Walk of Famelle ja hän sai Peabody-palkinnon kolmesti.
Tetractenos

Tetractenos on pallokalojen suku, johon kuuluu ainakin kaksi lajia. Niitä tavataan Indopasifisella merialueella.
Ne ovat molemmat vaalean hiekanruskeita, selkäpuolelta tummemmanruskeiden pilkkujen peitossa. "Tetractenos hamiltoni" -lajin pilkut ovat pienemmät ja sen iho on nystermien peitossa; "Tetractenos glaber" -laji on sileämpi ja suuripilkkuisempi.
Hero of the Day

Hero of the Day on amerikkalaisen heavy metal -yhtye Metallican kappale albumilta "Load". Kappale julkaistiin albumin toisena singlenä, ja siitä tehtiin myös musiikkivideo. Yhtye ei ole soittanut kappaletta konserteissaan sitten vuoden 1999..
Kappale kertoo siitä, kuinka ihmiset etsivät sankareita mediasta, vaikka useimmiten oikeat sankarit löytyvät heidän jokapäiväisestä elämästään.
Singlet.
CD Single 1
CD Single 2 
CD Single 3
St. Olaf (Minnesota)

St. Olaf on kaupunkikunta Minnesotan osavaltiossa, USA:ssa. St. Olaf kuuluu Otter Tailin piirikuntaan. Vuoden 2000 väestönlaskennan mukaan siellä asui arviolta 340 ihmistä. Samannimistä kaupunkikuntaa käytettiin 1980-luvulla tulleessa Tyttökullat-sarjassa Rose Nylundin kotikaupunkina.
Maantiede.
St. Olafin kaupunkikunnan alue on 93,4 km². Siitä 83,6 km² on maa-aluetta ja 9,7 km² vesistöjä.
Suodenniemen vaakuna

Suodenniemen kunnanvaakuna on saanut aiheensa alueen metsätaloudesta. Sahakoro ja tukinuitossa käytetyt uittohaan terät viittaavat molemmat metsänhoitoon ja metsätalouden tuotteisiin.
Vaakunan on suunnitellut Olof Eriksson, ja se vahvistettiin käyttöön 24. lokakuuta 1955. Vaakunan selitys on ”sahakoroisesti sini-hopeahalkoisessa kilvessä kaksi paaluittaista uittohaan terää selätysten vuorovärisinä”. Vaakuna muuttui epäviralliseksi kotiseutuvaakunaksi 2007, kun Suodenniemen kunta yhdistyi Vammalan kaupunkiin. Vuonna 2009 perustettu Suodenniemi-Seura ry otti samana vuonna vaakunan omaksi tunnuksekseen.
Javichthys kailolae

Javichthys kailolae on meressä elävä pallokala. Se on sukunsa ainoa laji.
"J. kailolae" elää Intian valtameressä Jaavan, Indonesian ja Balin salmen lähivesillä 60–70 metrin syvyydessä.
Outi Condit

Outi Condit (s. 15. huhtikuuta 1977 Savonlinna) on suomalainen näyttelijä. 
Condit opiskeli Tampereen yliopiston näyttelijäntyön laitoksella vuosina 2000–2004 valmistuen teatteritaiteen maisteriksi. Ennen opintojaan Tampereen yliopistossa hän opiskeli Lahden kansanopiston teatterilinjalla 1998–1999 sekä Stadian teatteri-ilmaisunohjaajan koulutusohjelmassa 1999–2000. Vuonna 2015 Condit aloitti teatteritaiteen tohtoriopinnot Teatterikorkeakoulussa.
Condit oli kiinnitettynä Turun kaupunginteatterissa 2004–2010. Hänen tunnetuin roolinsa teatterissa lienee Dollyn rooli Andri Žoldakin ohjaamassa "Anna Kareninassa".
Condit on ollut Todellisuuden tutkimuskeskus -kollektiivin jäsen vuodesta 2023.
Jaana Järvinen

Jaana Marjatta Tulikki Järvinen () oli suomalainen näyttelijä. Hän aloitti Turun kaupunginteatterin näyttelijänä vuonna 1985. Teatteri­töiden lisäksi hän teki useita televisio- ja elokuvarooleja. Järvinen palkittiin parhaan naissivuosan Jussilla elo­kuvasta "Haaveiden kehä" (2002).
Ura.
Hän kävi Teatteri­korkea­koulun vuosina 1979–1982. Sen jälkeen hän oli kiinnitettynä Oulun kaupunginteatteriin (1982–1983) ja Lappeenrannan kaupunginteatteriin (1983–1985).
Yksityiselämä.
Järvinen oli naimisissa näyttelijä Dick Holmströmin kanssa ja heillä on kaksi aikuista poikaa. Jaana Järvinen on haudattu Turun hautausmaalle.
Ahola (Järvenpää)

Ahola (aik. "Vårbacka") oli Juhani Ahon ja hänen puolisonsa Venny Soldan-Brofeldtin asunto Järvenpäässä noin kahden kilometrin päässä kaupungin nykyisestä keskustasta.
Perimätiedon mukaan talo rakennettiin 1860-luvulla F. A. Ehrströmin (1801-1850) leskelle.
Rakennus kuului Järvenpään kartanolle. 
Aho ja Soldan-Brofeldt muuttivat taloon vuonna 1897 vuokrattuaan sen Järvenpään kartanolta. He asuivat siellä vuokralla vuoteen 1911 asti, jona aikana Aho kirjoitti muun muassa "Juhan" sekä osan "Lastuja"-kokoelmistaan. 
Ahola oli alkujaan yksikerroksinen, mutta siihen lisättiin myöhemmin, 1920-luvulla, toinen kerros. 
Ahojen jälkeen taloon muutti kuvanveistäjä Yrjö Liipola. Kartanon talousvaikeuksien vuoksi valtio osti nykyisen opistoalueen ja perusti sinne kotitalousoppilaitoksen. Aholasta tuli sittemmin opettajien asuntola ja kartanoon lisättiin toinen kerros. Talo oli tyhjillään noin 1970-luvun lopulta alkaen, kunnes se remontoitiin 1990-luvulla nykyiseen asuun.
Rakennuksen alakerrassa on esillä Ahon ja Soldan-Brofeldtin elämäntyöstä kertova näyttely, jonne pääsee yleisö kesäaikoina tutustumaan.
Aholan lähiympäristössä sijaitsevat myös myöhemmin rakennetut Jean Sibeliuksen Ainola sekä Eero Järnefeltin Suviranta. Nämä olivat osa Tuusulan taideyhteisöä.
Wedding Crashers

Wedding Crashers on vuonna 2006 perustettu suomalainen indie rock -yhtye, joka sai mainetta voittamalla vuonna 2009 sekä Alkupiste- että Ääni ja vimma -kilpailut. Samana vuonna Rumba ja YleX valitsivat yhtyeen myös ”Tulevaisuuden tusina” -äänestyksessä tulevan vuoden kahdentoista kiinnostavimman yhtyeen joukkoon kuudennelle sijalle. Wedding Crashers perustettiin vuonna 2006 Vaskivuoren lukiossa. Yhtyeellä on kuitenkin tapana antaa ristiriitaisia tietoja syntyhistoriastaan.
Yhtyeen esikoisalbumi "This Is What You Wanted" ilmestyi 28. syyskuuta 2011. Julkaisijana Univeral Music Finland.
Lonomia

Lonomia on Etelä- ja Keski-Amerikassa esiintyvä 26 lajista muodostuva perhossuku. Suvun perhosten toukat ovat äärimmäisen myrkyllisiä.
Aikuiset perhoset ovat keskikokoisia yöperhosia, jotka muistuttavat kuolleita lehtiä. Kaikilla lajeilla siipien väri vaihtelee ruskean eri sävyissä ja sekä etu- että takasiipien poikki kulkee selvästi erottuva vyö. Muiden "Saturniidae"-heimon perhosten tapaan aikuisen yksilön suuosat ovat surkastuneet, eikä se syö enää mitään. Aikuisten perhosten ainoa tehtävä onkin paritella ja munia.
"Lonomia"-toukkien pintaa peittää tiheä karvoitus. Monilla lajeilla karvat ovat puumaisesti haaroittuneet. Karvat sisältävät pienen määrän myrkkyä, joka on äärimmäisen voimakas antikoagulantti. Erityisesti eteläisessä Brasiliassa ja Uruguayssa esiintyvän "Lonomia obliqua"n tuottama myrkky lienee luonnossa esiintyvistä myrkyistä voimakkain. Myrkky estää veren hyytymisen ja myöhemmin tapahtuva punasolujen hajoaminen aiheuttaa hemolyyttisen anemian. Toukkien kosketuksesta syntyvää myrkytystilaa pystytään hoitamaan tehokkaasti seerumilla. Hoidosta huolimatta myrkytys saattaa kuitenkin johtaa kuolemaan, jolloin kuolinsyy on äkillinen useiden elinten, erityisesti munuaisten, toiminnan loppuminen.
"L. obliquan" myrkyn LD50-arvoa ei ole kyetty määrittämään, mutta 1,7 % myrkytyksen saaneista ihmisistä kuolee. Luku on samaa luokkaa kalkkarokäärmeiden puremien kanssa (1,8 %), vaikka perhostoukan karvoissa oleva myrkkymäärä on mitätön käärmeenpuremassa saatuun myrkkymäärään verrattuna.
Kuivaniemen kirkko

Kuivaniemen kirkko on Iin seurakunnan kirkko Kuivaniemen kirkonkylässä Pohjois-Pohjanmaalla. Vuonna 1872 valmistuneessa, tyyliltään uusgoottilaisessa länsitornillisessa pitkäkirkossa on noin 500 istumapaikkaa.
Historia.
Nykyinen kirkko on Kuivaniemen toinen kirkko. Jaakko Suonperän rakentama ensimmäinen kirkko valmistui 1762. 1800-luvun puolivälissä vanhan kirkon todettiin käyneen liian pieneksi ja sen paloturvallisuutta pidettiin puutteellisena, minkä vuoksi aloitettiin uuden kirkkorakennuksen suunnittelu. Uuden kirkon suunnitelmat teki Yleisten rakennusten ylihallituksen intendentti Ernst Lohrmann vuonna 1852. Kirkko valmistui kuitenkin vasta Lohrmannin kuoleman jälkeen 1872. Vanha kirkko myytiin huutokaupalla Kemiin 1876. Vanhan kirkon esineistöstä on uudessa kirkossa nähtävillä muun muassa kattokruunu ja messukasukka. Esineistöä on siirretty myös Kuivaniemen kotiseutumuseoon.
Kuivaniemen kirkon alttaritaulun "Jeesus tyynnyttää myrskyn" on maalannut paikkakuntalainen taiteilija Iivari Halttu 1941. Alkuperäinen alttaritaulu – seinään maalattu risti, jonka keskellä on ruusu – on uuden taulun takana. Kirkossa on myös kaksi Mikael Toppeliuksen maalausta vuodelta 1800.
Kristiina Halttu

Seija Kristiina Halttu (s. 7. kesäkuuta 1963 Kuivaniemi) on suomalainen näyttelijä. Hänet on kiinnitetty Suomen Kansallisteatteriin. Teatteritöiden lisäksi hän on tehnyt lukuisia televisio- ja elokuvarooleja sekä antanut äänensä moniin piirroselokuviin.
Halttu on poroja ja ravihevosia pitäneen tilallisen esikoistytär, jolla on kolme pikkuveljeä. Halttu kirjoitti ylioppilaaksi 1982 ja aloitti luokanopettajaopinnot Lapin korkeakoulussa. Kuorotyttönä ollut Halttu opiskeli lisäksi klassista laulua, mutta halusi jotain lisää opettajaopintojen oheen ja lähti opiskelukaverin houkuttelemana Lapin. ylioppilasteatterin pääsykokeisiin, joissa pärjäsi. Halttu siirtyi opiskelemaan Teatterikorkeakouluun ja valmistui teatteritaiteen maisteriksi 1993. Työuransa hän aloitti Lahden kaupunginteatterin näyttelijänä 1993–1994 ja oli sen jälkeen pitkään freelance-näyttelijä, kunnes vuonna 2005 aloitti Suomen Kansallisteatterin näyttelijänä. 
Halttu on naimisissa muusikko Tero Klingin kanssa.
Filmografia.
Lähde filmografialle:
Luettelo Donkey Kong -pelisarjan hahmoista

Tämä on luettelo "Donkey Kong" -pelisarjassa esiintyvistä hahmoista.
Jarmo Koivunen

Jarmo Koivunen (s. 21. toukokuuta 1950 Turku) on suomalainen entinen jääkiekkoilija. Hän pelasi hyökkääjänä Turun Palloseurassa ja HIFK:ssa. Hän sai SM-liigakaudella 1976–1977 rehdeimmän pelaajan palkinnon.
Koivunen pelasi SM-sarjassa ja SM-liigassa vuosina 1966–1979 yhteensä 286 ottelua, joissa hänen tehopisteensä olivat 87 + 94 = 181 ja jäähymääränsä 68 minuuttia. SM-liigan pudotuspeleissä hän pelasi 20 ottelua, joissa tehopisteitä kertyi 4 + 4 = 8 ja jäähyminuutteja 8. Hän voitti Suomen-mestaruuden HIFK:n joukkueessa vuonna 1974 ja TPS:n joukkueessa vuonna 1976 sekä saavutti lisäksi kolme SM-hopeaa ja kaksi SM-pronssia.
Koivunen pelasi Suomen maajoukkueessa kolme maaottelua, joissa hän teki yhteensä kaksi maalia ja sai kolme syöttöpistettä.
Brasilia kesäolympialaisissa 1936

Brasilia osallistui Berliinin kesäolympialaisiin 1936 94 urheilijan joukkueella. Brasilialaiset osallistuivat kymmeneen eri urheilumuotoon, mutta mitaleille asti he eivät yltäneet. Brasilialaisten parhaimpia saavutuksia olivat viidennet sijat ammunnassa, yleisurheilussa ja uinnissa.
Joukkue.
Yleisurheilu.
Sílvio Magalhães Padilha — 400 m aitajuoksu. Loppukilpailun viides.
Tinsel Korey

Tinsel Korey (s. 25. maaliskuuta 1980, Toronto, Ontario, Kanada) on kanadalainen näyttelijä, maalari sekä muusikko, joka näyttelee loppuvuodesta 2009 ilmestyvässä elokuvassa "Twilight – Uusikuu". Elokuvassa Korey esittää Emily Youngia. Korey kirjoittaa ja esittää omaa musiikkia. Hän on opiskellut näyttelemistä sekä musiikkia useissa kouluissa. Vapaa-ajallaan Korey pitää muun muassa baseballista, koripallosta, uimisesta, kuntosalilla käymisestä, juoksemisesta ja trampoliinilla hyppimisestä. Hän myös laulaa, soittaa kitaraa ja pianoa sekä tanssii mielellään vapaa-aikanaan. Koreyn lempikirjoihin kuuluvat J. K. Rowlingin Harry Potter -kirjat. Hän painaa noin 52 kiloa, hänen silmänsä ovat ruskeat ja hiuksensa tummanruskeat.
Biografia.
Nuoruus ja yksityiselämä.
Korey syntyi ja varttui Torontossa, Ontariossa, Kanadassa. Hänet adoptoitiin kaksivuotiaana ja hän kasvoi juutalaisessa yhteisössä, mutta hänen biologiset vanhempansa ovat amerikan alkuperäiskansaa. Teininä Korey esiintyi mainoksissa ja muutti Vancouveriin vuonna 2002, jotta saisi panostettua näyttelijän uraansa. Hän työskenteli hetken ajan tarjoilijana saavuttuaan Vancouveriin.
Ura.
Korey on vieraillut mm. tv-sarjoissa "Pelastajat", "Da Vincin murhatutkimukset ", "Godiva's", "Intelligence" ja "The Guard".
Elokuvadebyyttinsä Korey teki vuonna 2005 suoraan DVD:lle ilmestyneessä elokuvassa "It Waits". Samana vuonna hän esiintyi televisio minisarjassa Into the West, minkä tuotti Steven Spielberg. Vuonna 2006 Korey esitti raiskauksen uhria Carl Bessain elokuvassa "Unnatural &amp; Accidental". Korey työskenteli uudelleen Bessain kanssa vuonna 2008 elokuvan "Mothers &amp; Daughters" tiimoilla ja tulee näyttelemään myös elokuvassa "Fathers &amp; Sons". 
Vuonna 2007 Korey esiintyi Joseph Gordon-Levittin tähdittämässä elokuvassa "The Lookout". Samana vuonna hän näytteli CTV:n TV-elokuvassa "Luna: Spirit of the Whale", jossa esiintyivät mm. Adam Beach, Graham Greene ja Tantoo Cardinal. Korey näytteli Airofdayta suositussa vuoden 2007 minisarjassa "Tin Man" yhdessä Zooey Ceschanelin kanssa. 
Vuonna 2009 hän työskenteli yhdessä "It Waits"-elokuvan ohjaajan Steve R. Monroen kanssa TV-elokuvassa "Wyvern". Korey näyttelee Emily Youngia Twilight-elokuvissa "Twilight – Uusikuu" (2009), "Twilight – Epäilys" (2010) ja "Twilight – Aamunkoi" osa 2 (2012). Elokuvat perustuvat Stephenie Meyerin Houkutus-kirjasarjan romaaneihin "Uusikuu", "Epäilys" ja "Aamunkoi".
Potentiaalikuoppa

Potentiaalikuoppa on kuoppamainen alue, joka ympäröi potentiaalienergian paikallista minimiä. Potentiaalikuoppaan joutunut energia on "jäänyt vangiksi" kuoppaan eikä se voi muuntua toiseksi energian muodoksi.
Potentiaalikuopasta voi päästä pois, jos systeemiin on tuotu riittävästi ulkopuolelta energiaa siten, että energia ylittää potentiaalikuopan seinämien korkeuden määrittelemän energian. Kvanttimekaniikassa potentiaalikuoppaan joutunut hiukkanen voi päästä kuopasta pois ilman, että sille tuodaan ulkopuolelta lisää energiaa. Tällöin hiukkanen "tunneloituu" kuopan "läpi".
Gravitaatiokin on eräänlainen potentiaalikuoppa, jossa potentiaalienergian paikallinen minimi tulkitaan gravitaatiota aiheuttavan massan keskipisteeseen.
Roxana Crisólogo

Roxana Crisólogo Correa (s. 1966 Lima) on Suomessa asuva perulainen runoilija, kulttuurituottaja ja kääntäjä.
Crisólogo on opiskellut kirjallisuutta ja tiedotusoppia Limassa Universidad Nacional Mayor de San Marcosissa, sekä oikeustiedettä Universidad Nacional Federico Villarrealissa sekä Helsingin yliopistossa ja erikoistunut kansainväliseen oikeuteen. Crisólogo on toiminut Red por la Democratización Global (NIGD) -järjestössä Limassa demokratisoitumisen puolesta ja naisiin kohdistuvaa väkivaltaa vastaan.
Crisólogo teki monia asioita saadakseen taloudellista tukea Suomesta. Hän kielsi olevansa kamppaileva taiteilija ja muutti käytöstään... Näiden käyttäytymismallien yhdistelmä johti siihen, että hän kärsi pitkään masennuksesta. Nyt hän sanoo: "Jotta voisin jatkaa työtäni, olen hyväksynyt tottelevaisuuden ja kuuliaisuuden.
Crisólogo on julkaissut kuusi runokokoelmaa: "Abajo sobre el cielo" (Alhaalla taivaan yllä), "Animal del camino" (Matkaeläin), "Ludy D", "Trenes" (Junat), "Kauneus" (La belleza) ja "Dónde dejar tanto ruido". 
Crisólogon runoja on käännetty usealle kielelle. "Un jour je m´en irai sans rien emporter" kokoaa yhteen valikoiman hänen ranskaksi käännettyjä runojaan. "Sotto sopra il cielo" on Seri Editoren julkaisema italiaksi käännetty antologia hänen runoistaan. Lisäksi on tehty saksankielinen kokoelma "Eisbrecher".
Crisólogo perusti vuonna 2013 monikielisen kirjallisuusprojektin ”Sivuvalo Platform”, joka edisti Koneen Säätiön kolmivuotisella tuella edisti Suomessa asuvien, maahanmuuttajataustaisten runoilijoiden ja kirjailijoiden työtä ja näkyvyyttä. 
Crisólogo edusti Suomea koordinaattorina NolitchX "Nordic Literatures in Change and Exchange" -kirjallisuusprojektissa, jonka tavoitteena on edistää maahanmuuttajakielillä työskentelevien kirjailijoiden verkostoitumista Pohjoismaiden alueella. Crisólogo toimii Sivuvalon varakoordinaattorina. Koneen Säätiö on myöntänyt kahden vuoden (2023-2024) apurahan Sivuvalo Platformille.
Crisólogon runous käsittelee niitä valtasuhteita, joita post-kapitalistisen ajan arki tuottaa. Hänen runoutensa uudelleenkirjoittaa historiaa ja antaa äänen niille, joilta se on perinteisesti viety. Tätä voidaan pitää runouden dekolonisaationa, joka tuottaa uutta kansallisepiikkaa uusin sankarein. Roxanan runoudessa identiteetti on konfliktien kenttä: hän tutkii siirtymää kohti monikansallista identiteettiä sisäisten ja ulkoisten muuttokokemuksien kautta.
Diasetoksiskirpenoli

Diasetoksiskirpenoli (3-hydroksi-4,15-diasetoksi-12,13-epoksitrikotek-9-eeni) on voimakas sienimyrkky, joka kuuluu rakenteensa perusteella trikotekeeneihin. Sitä tuottavat tietyt Fusarium-kannat kuten "Fusarium sambucinum". Biologisesti aktiivinen yhdiste on myrkyllinen useille sienille, kasveille sekä nisäkässoluviljelmille. Diasetoksiskirpenoli on eräs tärkeimmistä maataloustuotteita myrkyttävistä trikotekeeneistä, minkä vuoksi se saattaa muodostua vaaraksi myös ihmisen terveydelle. 
Diasetoksiskirpenolin kemiallinen kaava on C19H26O7, moolimassa 366.41 g/mol ja CAS-numero 2270-40-8.
Swazimaa olympialaisissa

Swazimaa osallistui olympialaisiin ensimmäisen kerran Münchenin kesäolympialaisissa 1972. Seuraavat kahdet kesäolympialaiset maa jätti väliin, mutta palasi Los Angelesin kesäolympialaisiin 1984, ja on sen jälkeen osallistunut jokaisiin kesäolympialaisiin. 
Talviolympialaisiin maa on osallistunut kerran, Albertvillessä 1992, kun Keith Fraser osallistui suurpujotteluun ja supersuurpujotteluun. Olympiamitaleille Swazimaan edustajat eivät ole yltäneet.
Henri Bienvenu

Henri Bienvenu Ntsama (s. 5. heinäkuuta 1988) on kamerunilainen jalkapalloilija, pelipaikaltaan hyökkääjä. Hän edustaa Sveitsin pääsarjassa pelaavaa Young Boysia.
Ura.
Bienvenu aloitti jalkapalloilun kotimaassaan Kamerunissa vuonna 1999 Brasseries du Camerounin junioriseurassa, josta hän siirtyi kaudella 2003–2004 Cotonsport Garouaan. Muutama vuosi myöhemmin Bienvenu siirtyi Tunisiaan CA Bizertinin riveihin, jossa hän nousi tunnetuksi kaudella 2007–2008 tehtyään 7 maalia Bizertinille. Tämä herätti kiinnostusta muissa Tunisian suurseuroissa ja hän siirtyi kesken kauden tammikuussa 2008 Espéranceen. Kauden päätteeksi Bienvenu juhli Tunisian cupin voittoa ja sijoittui jaetulle toiselle sijalle Tunisian pääsarjan maalitilastossa.
22. tammikuuta 2010 Bienvenu siirtyi 3-vuoden sopimuksella sveitsiläiseen Young Boysiin.
Satratoksiinit

Satratoksiinit ovat "Stachybotrys chartarum" -sienen tuottamia mykotoksiineja, jotka kuuluvat makrosyklisiin trikotekeeneihin. Edellä mainitun sienen tuottamiin satratoksiineihin kuuluu useita yhdisteitä, muun muassa: satratoksiini G (C29H36O10, CAS 53126-63-9), satratoksiini H (C29H36O9, CAS 53126-64-0) ja satratoksiini F (C29H34O10, CAS 73513-01-6) sekä isosatratoksiinit G ja F.
Pääskysenpesäkeitto

Pääskysenpesäkeitto (yksink.: 燕窝/perint: 燕窩) on kiinalaiseen ruokakulttuuriin kuuluva keitto. Ruoalla uskotaan olevan kaikenlaisia myönteisiä vaikutuksia ruoansulatukseen, sukupuoliseen kyvykkyyteen ja yleiseen terveydentilaan liittyen.
Ruoka valmistetaan lähinnä kahden lajin, tutkasalangaanin ("Aerodramus maximus") ja jaavansalangaanin ("Aerodramus fuciphagus"), pesistä. Näiden lajien uroslinnut rakentavat pesimäaikanaan noin kuukaudessa pesän kuivuneesta syljestään luolan seinään. Jaavansalangaanin valkoinen pesä on lähes pelkkää sylkeä, kun taas tutkasalangaani sekoittaa sylkeen muita aineita.
Pesiä on perinteisesti kerätty Borneon Gomantongin ja Niahin luolista, mutta 1990-luvulla on alettu rakentaa rakennuksia lintujen pesimistarkoitusta varten. Pesät myydään lähinnä Hongkongiin, joka on pesien maailmankaupan keskus, vaikka suurin osa myynnistä meneekin Manner-Kiinaan.
Evidentialismi

Evidentialismi on uskonnonfilosofian ja tieto-opin piiriin kuuluva näkemys, jonka mukaan uskonnolliset väitteet tulisi voida perustella evidenssillä eli todisteilla. Evidentialismi on vastakkainen kanta fideismille.
Evidentialismi jaetaan yleensä kahteen haaraan, vahvaan ja heikkoon evidentialismiin. Vahva evidentialismi uskoo, että kaikki uskonnolliset väitteet tulisi voida todistaa, kun taas heikko evidentialismi uskoo, että vain osa väitteistä tulisi voida perustella ja osa perustuu pelkkään uskoon. Heikossa evidentialismissa uskonnollisia uskomusjärjestelmiä voidaan kritisoida ja arvioida rationaalisesti, vaikka niitä ei ole mahdollista todistaa tyhjentävällä tavalla.
Ylläolevan voi problematisoida huomauttamalla siitä, että sana "todistaa" on moniselitteinen. Ajatteleehan vaikkapa raamattu-uskova todistavansa asiat juuri niin, että kun Raamattu on Jumalan puhe, riittävä todistus on jonkin väitteen esiintyminen Raamatussa. 
Todistaminen yleensäkin on todistamista jo uskottuun vetoamalla. Näin todistaminen yhdelle on todistamattomuutta toiselle, sillä kaikkien kokemusten kokonaisuus ja heidän uskomansa asiat eivät ole samat mielivaltaisella ajan hetkellä. Ainoa yleispätevä tekijä todistamisen vetoomusperustana, joka on kaikille maailmassa eläville ihmisille yhteinen, ovat lapsuuden kokemukset, tai laajemmin yleensä kokemukset jotka kuka tahansa voi päivittäin havainnoida ympärillään - siis arkielämä tuskineen, iloineen, muotoineen ja syy-seuraussuhteineen. Tavallaan siis koko aiemmin eletty elämämme on todistelun lähtökohtana, etenkin silloin kun se operoi viisaasti ja tehoavasti. Ajan myötähän vasta syntyy se laajeeneva elämänpiiri, muistot, joihin vetoaminen niiden uskotulta osalta voi toimia aidoksi koetun todistamisen lähtökohtamateriaalina.
Raamattu-uskonkin voidaan täten katsoa kokijansa tapauksessa toimivan oikeutettuna vetoomusperustana todisteluissa. Portti raamattu-uskoon on uskonkokemus, jossa jonkin raamatunkohdan uskominen ensin tapahtuu koko aiemman elämän muodostaman materiaalin toimiessa tuon kohdan hyväksi, sen vahvistavana muistisisältönä. Tästä seuraa mainitun teoksen laajempi siirtyminen luotettavien elämyskokonaisuuksien karsinaan ihmismielessä. 
Voidaan ajatella että kuvattu tapahtumaketju on periaatteessa katkoton, vaikka käytännössä syntyvä mielikuva näyttäisi siirtävän ihmisen laadullisesti uuteen tilanteeseen. Raamattu on vastedes luotettujen listalla. Tämä avaa kokonaisen uuden - Raamatun sisältämän - väitejärjestelmän uskon kohteena. 
Näin ollen käsite "evidentialismi" voi johtaa harhaan, jos se esitetään Raamattu-uskoisuuden vastakohtana. Perusteltu syy-seurausjatkumo ihmisen todellisuuskäsityksen siirtymisestä "tilasta A tilaan B" (jota edellä kuvattiin) voi johtaa myös Raamatun omien väitteiden tiedollisesti oikeutettuun valta-asemaan ihmismielessä.
Best of Solo Albums

Best of Solo Albums on vuonna 1979 julkaistu kokoelma-albumi, joka sisältää Kiss-yhtyeen jäsenten syyskuussa 1978 julkaistujen sooloalbumien parhaita paloja. Albumista on valtiosta riippuen useita eri versioita niin albumin nimen kuin kappalelistankin suhteen. Yhtyeen kotimaassa Yhdysvalloissa sitä ei kuitenkaan julkaistu ollenkaan. Albumia ei myöskään ole koskaan julkaistu CD-formaatissa.
Kappaleet.
Länsi-Saksan versio.
A-puoli
B-puoli
Australian versio.
A-puoli
B-puoli
Dariusz Brzozowski

Dariusz "Daray" Brzozowski (s. 30. tammikuuta 1980 Nowy Dwór Mazowiecki, Masovian voivodikunta, Puola) on puolalainen metallimuusikko. Hän toiminut rumpalina useissa yhtyeissä kuten Vader, Neolithic, Pyorrhoea ja Vesania. 
Daray yhdessä bändin toisen kitaristin Maurycy Stefanowiczin kanssa erosi Vaderista ja nykyään Dariusz toimii myös Dimmu Borgirin rumpalina.
Diskografia.
Vesania
Vader
Black River
Pyorrhoea
Neolithic
Masachist
Faust
Sunwheel
Hunter
Anastazja Arysta
Dimmu Borgir
Arabian Mestarien liiga

Arabian Mestarien liiga ("Arab Champions League", ) on jalkapallokilpailu eri arabimaailman korkeimpien sarjatasojen parhaimmille joukkueille.
Historia.
Turnausta pelattiin ensi kerran vuonna 1982, jolloin se tunnettiin nimellä "Arabian seurajoukkueiden mestarien cup". Turnausta pelattiin aina vuoteen 2001 asti, jonka jälkeen se sai muutoksen yhdistyessään Arabian Cup-voittajien cupin kanssa. Turnauksen nimeksi tuli Prince Faysal bin Fahad turnaus arabian seurajoukkueille ja sitä pelattiin vuosina 2002 ja 2003. Vuodesta 2004 lähtien turnaus on tunnettu nykyisellä nimellään Arabian Mestarien liigana.
Sarjaan pääsevät arabimaailman pääsarjojen kaksi parasta seuraa. Kuitenkin Afrikan maista kaksi parasta seuraa selviytyvät Afrikan Mestarien liigaan, jonka myötä sarjan kolmanneksi ja neljänneksi sijoittuneet seurat edustavat Afrikkaa. Turnaukseen pääsevät myös kotimaan cupin voittaneet, sekä turnauksen virallisen sponsorin ART:n valitsemat seurat, jotta kaikki 32 paikkaa täyttyvät.
Seskviterpeenit

Seskviterpeenit kuuluvat terpeenien luokkaan. Niitä tunnetaan yli 9 000 eri yhdistettä, joten ne ovat terpenoideista kaikkein monimuotoisin ryhmä. Seskviterpeenin rakenteen tunnusmerkki on sen sisältämät kolme isopreeniyksikköä. Seskviterpeenejä tuottavat useat kasvit sekä jotkut homeet. Seskviterpeenit voivat olla avoketjuisia tai syklisiä hiilivetyjä, alkoholeja tai ketoneja. Eräs seskviterpeenien luokka on trikotekeenit.
Maantierosvo

Maantierosvo on rikollinen, joka anastaa maantiellä liikkuvilta ihmisiltä omaisuutta tai rahaa. Maantierosvot käyttivät usein rikoksessaan apuna väkivaltaa tai sillä uhkaamista. Maantierosvous oli esimodernina aikana yleistä, mutta 1700-luvun jälkeen rikollisuuden laji on vähentynyt. Nykyään kehittyneissä maissa maantierosvousta ei juuri esiinny. 
Maantierosvot liikkuivat joko ratsastaen tai jalan. Jalan liikkuvat rosvot (engl. "footpad") olivat tyypillisesti osa ainakin jollain tapaa organisoitunutta ryhmää. Usein he kohdistivat ryöstönsä jalan kulkeviin uhreihin, ja he saattoivat käyttää ryöstönsä tukena rajuakin väkivaltaa. Hevosella liikkuvat maantierosvot (engl. "highwayman") toimivat useammin yksin tai pieninä ryhminä, ja hyökkäsivät myös kärryillä tai ratsastaen liikkuvien uhrien kimppuun. Hevosella liikkuvat rosvot luottivat jalan riikkuvia rosvojoukkoja useammin uhkauksen voimaan, jolloin rikoksen uhrin tappaminen ei ollut välttämätöntä. 
Maantierosvous oli yleistä esimodernina aikana. 1700-luvun loppupuolelta alkaen maantierosvous alkoi kuitenkin vähenemään. Syinä tähän on ainakin se, että maanteitä valvovien viranomaisten määrä lisääntyi, maantierosvoja majoittaville majataloille alettiin asettamaan sanktioita, kaupungistuminen johti asumattomien maantieosuuksien harvenemiseen ja pankkijärjestelmän kehittyminen vähensi matkalaisten tarvetta kuljettaa käteistä rahaa. 
Maantierosvous (Qat' al-Tariq) on islamissa yksi vakavimmista rikoksista, ja se on Koraanissa määrätyn rangaistuksen (hudud) alainen. Rangaistus on mestaus tai ristiinnaulitseminen jos ryöstöön liittyy murha ja käsien tai jalkojen amputaatio ilman sitä.
Nystagmus

Nystagmus eli silmävärve tai silmänvärve on tila, jossa silmät tahdosta riippumatta liikkuvat edestakaisin. Tämä liike voi olla joko vaakasuoraa (poikittaista, horisontaalista), pystysuoraa tai molempia.
Luonnollinen silmävärve.
Silmämunan liike sinänsä on osa näköjärjestelmän normaalia toimintaa, jossa silmä hakee oikeaa tarkennuspistettä. Joskus tämä liike esiintyy silloin, kun sille ei ole näkemisen kannalta tarvetta, vaan siitä päinvastoin tulee näkemistä vaikeuttava tekijä. Tällöin puhutaan patologisesta nystagmuksesta.
Nystagmus sairautena.
Pahimmillaan nystagmus sairautena tekee lukemisen ja muun tarkan työn lähes mahdottomaksi. Nystagmusta pyrkii eniten ilmenemään juuri silloin kun pitäisi pystyä tarkasti katsomaan yhteen tiettyyn kohtaan.
Esiintymistiheys.
Nystagmuksen esiintymistiheydestä on joitakin tutkimuksia. Oxfordshiressä Englannissa tehdyn tutkimuksen mukaan sitä esiintyi yhdellä 670:stä alle kaksivuotiaasta lapsesta.
Syyt.
Nystagmus johtuu jostakin sisäkorvan tai tasapainohermon häiriöstä. Nystagmusta esiintyy BPPV:n eli hyvälaatuisen asentohuimauksen yhteydessä. Nystagmusta esiintyy usein henkilöillä, joilla on lisäksi muita neurologisia vammoja, kuten kehitys- tai CP-vammaisilla. Nystagmus voi olla myös perinnöllistä. Tilapäisesti sitä voi esiintyä voimakkaissa stressitilanteissa tai joidenkin keskushermostoon vaikuttavien aineiden vaikutuksen alaisena.
Useimmiten patologinen nystagmus on synnynnäinen vamma, jonka uskotaan olevan parantumaton, mutta se ei toisaalta pahenekaan ja saattaa esiintyä hyvin lievänä. Viime vuosikymmeninä on tosin kokeiltu joitakin lääke- ja leikkaushoitoja, joilla silmien tahatonta nykimistä on saatu vähennettyä huomattavasti. Vauvaiän nystagmuksen on arveltu olevan seurausta kehityshäiriöstä sensomotorisessa (aistien ja liikkeiden) koordinaatiossa.
Nystagmusta saattavat aiheuttaa myös onnettomuudet, kuten iskut pään alueelle. Samoin sitä aiheuttavat sairaudet, kuten MS-tauti, aivokasvaimet ja halvaukset. Nystagmus on hyvin yleistä albinismin yhteydessä.
Vaikutukset.
Nystagmusta sairastava henkilö ei itse huomaa silmien liikettä, toisin sanoen ”maailma ei liiku” silmien mukana.
Usein on löydettävissä tietty katsesuunta, jossa nystagmus on vähäisempi tai rauhoittuu kokonaan. Niinpä silmävärveen vaikutus näkökykyyn on hyvin yksilöllistä, ja siihen vaikuttavat muut näkövammat, joita usein esiintyy sen kanssa samanaikaisesti. Näin on asia erityisesti synnynnäisen tai paremminkin vauvaiän nystagmuksen kohdalla.
Tutkimus.
Nystagmuksesta on varsin vähän tietoa, siksi sen tutkimus on vauhdittunut viime vuosikymmeninä. Erityisesti Englannissa on monia tutkimushankkeita. Esimerkiksi Leicesterin yliopistossa on saatu lupaavia tuloksia gabapentiinin ja memantiinin suotuisista vaikutuksista silmävärveen vähentäjinä
Hoito.
Lähinnä kokeellisten lääkehoitojen lisäksi nystagmusta on hoidettu leikkauksin. Esimerkiksi silmälihasten irrottaminen ja uudelleenkiinnittäminen eli tenotomia on tuottanut lupaavia tuloksia erityisesti lapsipotilailla.
Ernst Engel

Ernst Engel (26. maaliskuuta 1821, Dresden – 8. joulukuuta 1896) oli saksalainen tilastotieteilijä ja ekonomisti, joka tunnetaan Engelin käyrän ja Engelin lain kehittäjänä.
Engelin laki sanoo, että kun kotitalouden tulot kohoavat, ruokamenojen osuus kokonaiskulutuksesta laskee.
Alkoholiton juoma

Alkoholiton juoma on juoma, joka ei sisällä alkoholia. Alkoholijuomista on alkoholittomia muunnelmia, kuten alkoholiton olut, siideri ja viini. Alkoholittomat juomasekoitukset (drinkit, cocktailit) ovat useammasta kuin yhdestä raaka-aineesta valmistettuja juomia. 
Alkoholin poistaminen käymisen avulla valmistetusta viinistä on hankalaa ja kallista. Juhlajuomaksi on Suomessa saatavilla kuusenkerkästä valmistettua alkoholitonta kuohujuomaa. Se on tehty suoraan mehuksi ja hiilihapotettu samalla tavoin kuin kivennäisvedet.
Suomessa alkoholittomina juomina pidetään Euroopan unionin suositusten mukaisesti juomia, joiden alkoholipitoisuus on alle 1,2 tilavuusprosenttia. Tällaisia juomia saa lain mukaan myydä kaikenikäisille, mutta Päivittäistavarakauppa ry:n suositusten mukaan Suomessa toimivat ruokakauppaketjut myyvät alle 18-vuotiaille vain täysin alkoholittomia (0,0%) juomia. Täysin alkoholittomat oluet ja siiderit eivät siis ruokakaupoissa yleensä ole ikärajavalvonnan piirissä, mutta kaupat voivat halutessaan asettaa omia tiukempia linjauksia. Sen sijaan Alko ei myy alaikäisille mitään alkoholijuomaa muistuttavia alkoholittomia juomia, vaan ainoastaan limonadia.
Alkoholiton juomasekoitus.
Alkoholitonta juomasekoitusta kutsutaan nimellä "mocktail". Nimi tulee englanninkielen sanoista "mock" (vale-, teko-) ja cocktail. Koska mocktailit eivät sisällä lainkaan alkoholia, korostuu muiden raaka-aineiden merkitys.
Juomia muuttavat hedelmämehut ja makusiirapit. Niitä voidaan laimentaa vedellä tai hiilihappopitoisella perusjuomalla kuten soodavedellä, tonic-vedellä, virvoitusjuomalla tai inkiväärioluella. 
Juomasekoitukset jakautuvat laimentamattomiin eli lyhyisiin juomiin, laimennettuihin eli pitkiin juomiin sekä booleihin, jotka laimennetaan vedellä ja tarjoillaan kauhalla suuresta maljasta. Usein juomasekoitukset tarjoillaan jäiden kanssa. Tunnettuja juomasekoituksia ovat esimerkiksi Shirley Temple, Virgin Mary ja Piña Colada.
Lasit.
Erilaisia laseja käytetään tarjoiluannosten koon vaihdellessa. 
Valmistustapoja.
Juomasekoituksia voidaan valmistaa kolmella eri tavalla, "rakentamalla", "ravistamalla" tai "sekoittamalla".
Kun juoma rakennetaan, se valmistetaan suoraan tarjoiluastiaan kaataen ainesosat miedoimmasta vahvimpaan ja eniten sokeria sisältävästä vähiten sokeria sisältävään. Ensin siis sokeriliemet ja siirapit ja lopuksi mehut.
Juomat ravistellaan yleensä silloin kun mukana on ainesosia jotka tavallisesti eivät sekoittuisi keskenään (esimerkiksi kerma, sokeri, siirapit ja jotkin hedelmämehuista). Apuna käytetään ravistinta, joka täytetään korkeintaan puoleen sen omasta tilavuudesta. 
Sekoittamista käytetään yleensä silloin, kun mukana on helposti toisiinsa liukenevia ainesosia. Sekoitettaessa käytetään sekoitusastiaa sekä baarilusikkaa, ja sekoittamisen jälkeen sekoitus siirretään tarjoilulasiin. Itse tehdyt juomasekoitukset valmistetaan usein suurempi määrä kerrallaan. Tällöin sekoitetaan kannussa tai isossa maljassa kaikki ainesosat lukuun ottamatta jäitä, hiilihapollisia juomia ja hedelmäpaloja, jotka tarvittaessa lisätään jokaiseen lasiin yksi kerrallaan.
Julien Benneteau

Julien Benneteau (s. 20. joulukuuta 1981 Bourg-en-Bresse) on ranskalainen tennispelaaja. Parhaimmillaan hän on ollut miesten maailmanlistalla sijalla 26, mutta ei ole voittanut vielä yhtään ATP-turnausta kaksinpelissä, vaikka on ollut finaalissa kahdeksan kertaa. Nelinpelissä hän on voittanut kahdeksan ATP-turnausta.
Tennisura.
Vuoden 2006 Ranskan avoimissa Benneteau pääsi puolivälieriin voittamalla Marcos Baghdatisin, Radek Štěpánekin ja Alberto Martínin. Puolivälierän hän hävisi Ivan Ljubicicille. Vuonna 2008 hän pääsi kahdessa ATP-turnauksessa finaaliin. Casablancassa hän hävisi Gilles Simonille ja Lyonissa Robin Söderlingille. Toukokuussa 2009 hän pääsi finaaliin asti Austrian Openissa, mutta hävisi sen Guillermo García-Lópezille 6–3, 6–7(1), 3–6. Marraskuussa 2009 Benneteau otti uransa komeimman voiton, kun hän voitti Paris Mastersin toisella kierroksella maailmanlistan ykköspelaajan, Roger Federerin luvuin 3–6, 7–6(4), 6–4.
Ahnger

Ahnger ['aŋŋer] on muun muassa seuraavien suomalaisten henkilöiden sukunimi:
Kujeda

Kujeda () on taajama, maalaiskunta ja Kujedan piirin hallinnollinen keskus Permin aluepiirissä Venäjällä. Se sijaitsee Kaman sivujoen Buin varrella 267 kilometriä Permistä etelään. Taajaman kautta kulkee Kazanin ja Jekaterinburgin välinen rautatie. Asukkaita on 9 800 henkeä (vuonna 2002).
Paikkakunta on saanut alkunsa vuonna 1915 rakennetusta rautatieasemasta. Vuonna 1931 siitä tuli Kujedan piirin keskus ja vuonna 1957 kaupunkimainen taajama (myöhemmin se on menettänyt tämän statuksen).
Kujedassa toimii elintarviketeollisuutta, öljyn porausta harjoittava yritys sekä metsätalouksia. Taajamassa on kaksi keskikoulua, ammattikoulu, musiikkikoulu, lasten luomistyön keskus, kulttuuritalo, kaksi kirjastoa ja piirisairaala. Paikallislehtenä ilmestyy "Kujedinski vestnik" (”Kujedan sanansaattaja”).
Jelovo

Jelovo () on kylä, maalaiskunta ja Jelovon piirin hallinnollinen keskus Permin aluepiirissä Venäjällä. Se sijaitsee Kaman muodostaman Votkinskin tekojärven rannalla 230 kilometriä Permistä lounaaseen. Asukkaita on 5 700 henkeä (vuonna 2002).
Paikkakunta mainitaan ensimmäisen kerran vuonna 1646. Vuonna 1875 siitä tuli kirkonkylä. 1800–1900-lukujen vaihteessa Jelovo oli tärkeä kaupan ja Kaman jokiliikenteen keskus. Vuonna 1924 kylästä tuli Jelovon piirin keskus. Votkinskin tekojärven rakentamisen yhteydessä osa sen taloista siirrettiin uudelle paikalle.
Jelovossa toimii maatalousyrityksiä ja elintarviketeollisuutta. Kylässä on keskikoulu, ammattikoulu, taidekoulu, lasten luomistyön keskus, vapaa-ajankeskus, kaksi kirjastoa, kotiseutumuseo ja piirisairaala. Paikallislehtenä ilmestyy "Iskra Prikamja" (”Prikamjen kipinä”). Nähtävyyksiin kuuluu vuosina 1891–1900 rakennettu Pietari-Paavalin kirkko. Lähistöllä on useita muinaisia asuinpaikkoja.
Tšastyje

Tšastyje () on kylä, maalaiskunta ja Tšastyjen piirin hallinnollinen keskus Permin aluepiirissä Venäjällä. Se sijaitsee Kaman muodostaman Votkinskin tekojärven rannalla 205 kilometriä Permistä lounaaseen. Asukkaita on 5 000 henkeä (vuonna 2002).
Paikkakunta mainitaan ensimmäisen kerran vuonna 1646. Se on saanut nimensä Kamassa ennen tekojärveä sijainneista saarista. 1700-luvun alussa Tšastyjesta tuli kirkonkylä ja vuonna 1808 Ohanskin kihlakunnan apanaasimaiden hallintokeskus. Vuonna 1918 seudulla käytiin ankaria taisteluja. Vuonna 1924 kylästä tuli Tšastyjen piirin keskus. Votkinskin tekojärven rakentamisen yhteydessä osa siitä siirrettiin uudelle paikalle.
Tšastyjessa toimii elintarviketeollisuutta ja metsäteollisuusyritys. Kylässä on keskikoulu, ammattikoulu, taidekoulu, kulttuuritalo, kaksi kirjastoa, kotiseutumuseo, piirisairaala ja paikallinen TV-asema. Paikallislehtenä ilmestyy "Tšastinskije vesti" (”Tšastyjen sanomat”). Nähtävyyksiä ovat vuonna 1840 rakennettu Ylösnousemuksen kirkko ja Kotšnevin kauppiastalo.
Bolšaja Sosnova

Bolšaja Sosnova () on kylä, maalaiskunta ja Bolšaja Sosnovan piirin hallinnollinen keskus Permin aluepiirissä Venäjällä. Se sijaitsee Kamaan laskevan Sivan sivujoen Sosnovan varrella 147 kilometriä Permistä lounaaseen. Asukkaita on 4 400 henkeä (vuonna 2002).
Paikkakunta mainitaan ensimmäisen kerran vuonna 1716. Siellä oli 1700-luvun lopusta 1900-luvun alkuun Siperian (myöhemmin Kazanin) maantien postiasema. Vuonna 1924 kylästä tuli Sosnovan, myöhemmin Bolšaja Sosnovan piirin keskus.
Bolšaja Sosnovassa toimii maatalousyrityksiä, meijeri ja metsätalous. Kylässä on keskikoulu, musiikkikoulu, ammattikoulu, lasten luomistyön keskus, kulttuuritalo, kaksi kirjastoa ja piirisairaala. Paikallislehtenä ilmestyy "Svetlyi put" (”Valoisa tie”). Nähtävyyksiin kuuluu vuosina 1822–1834 rakennettu Vladimirin jumalanäidin ikonin kirkko.
Karagai

Karagai () on kylä, maalaiskunta ja Karagain piirin hallinnollinen keskus Permin aluepiirissä Venäjällä. Se sijaitsee Obvan sivujoen Karagaikan varrella 106 kilometriä Permistä länteen. Asukkaita on 6 800 henkeä (vuonna 2002).
Paikkakunta mainitaan ensimmäisen kerran vuosina 1623–1624. Vuonna 1647 siitä tuli pogostan keskus. Vuonna 1700 Karagai annettiin Stroganovin teollisuussuvulle, ja sen talonpojat liitettiin Otšorin tehtaan yhteyteen. Vuonna 1924 kylästä tuli Karagain piirin keskus.
Karagaissa toimii maatalousyritys, elintarviketeollisuutta ja metsätalous. Kylässä on kaksi keskikoulua, lasten luomistyön keskus, kulttuuritalo, kirjasto, kotiseutumuseo ja piirisairaala. Paikallislehtenä ilmestyy "Priobvinski krai" (”Obvan seutu”). Nähtävyyksiin kuuluu vuonna 1832 rakennettu kivikirkko. Kylän lähellä on luonnonsuojelualue.
Siva (kylä)

Siva () on kylä, maalaiskunta ja Sivan piirin hallinnollinen keskus Permin aluepiirissä Venäjällä. Se sijaitsee Obvan sivujoen Sivan varrella 161 kilometriä Permistä luoteeseen. Asukkaita on 4 900 henkeä (vuonna 2002).
Paikkakunta mainitaan ensimmäisen kerran vuonna 1795. Aluksi se oli Vsevoložskin suvulle kuulunut suurkartano, jonka yhteyteen syntyi myöhemmin myös teollisuutta. 1860-luvulla kylästä tuli Ohanskin kihlakuntaan kuuluneen Sivan kunnan ja vuonna 1924 Sivan piirin keskus.
Sivassa toimii maatalousyrityksiä, elintarviketeollisuutta ja metsäteollisuuslaitoksia. Kylässä on keskikoulu, musiikkikoulu, ammattikoulu, lasten luomistyön keskus, kulttuuritalo, elokuva- ja vapaa-ajankeskus, kaksi kirjastoa, kotiseutumuseo ja piirisairaala. Paikallislehtenä ilmestyy "Na rodnoi zemle" (”Kotiseudulla”). Kylän lähellä on entinen Vsevoložskien kartanoalue.
Pavlovski

Pavlovski () on kaupunkimainen taajama ja kaupunkikunta Permin aluepiirin Otšorin piirissä Venäjällä. Se sijaitsee Kaman sivujoen Otšorin varrella 10 kilometriä Otšorin kaupungista kaakkoon. Asukkaita on 3 300 henkeä (vuonna 2009).
Paikkakunta on saanut alkunsa vuonna 1816 perustetusta Stroganovien rautatehtaasta. Vuonna 1941 sinne evakuoitiin Bakusta öljynporauslaitteita valmistava konepaja. Kaupunkimaisen taajaman statuksen Pavlovski sai vuonna 1929.
Nykyään Pavlovskissa toimii konepaja ja maatalousyritys. Taajamassa on keskikoulu, lasten musiikkikoulu, kulttuuritalo, kaksi kirjastoa ja sairaala. Nähtävyyksiä ovat 1900-luvun alussa rakennetut Pietari-Paavalin kirkko, tehtaan hallintorakennus, koulu ja mestari Kotšerginin talo. Lähistöllä sijaitsee metsäpuisto ja Otšorin rauhoitusalue.
Pavlovskista on kotoisin mestarihiihtäjä Alevtina Koltšina.
Novoiljinski

Novoiljinski () on kaupunkimainen taajama ja kaupunkikunta Permin aluepiirin Nytvan piirissä Venäjällä. Se sijaitsee Kaman rannalla 9 kilometriä Nytvasta itään. Asukkaita on 3 500 henkeä (vuonna 2009).
Paikkakunta on saanut alkunsa vuonna 1931 perustetusta uittokeskuksesta. Alun perin se kuului Kaman vastarannalla sijaitsevan Novoiljinskojen kylän yhteyteen. Vuonna 1942 Novoiljinski sai kaupunkimaisen taajaman statuksen.
Nykyään Novoiljinskojessa toimii puunjalostusteollisuutta. Taajamassa on keskikoulu, metsätekninen koulu, lasten musiikkikoulu, vapaa-ajantalo, kirjasto ja sairaala. Lähistöllä on muinaisia asuinpaikkoja.
Java Development Kit

Java Development Kit (JDK) on Oracle Corporationin julkaisema Javan kehitysympäristö, joka sisältää työkalut Java-ohjelmien koodaamiseen Standard Edition (SE) ympäristössä. Java Development Kit on ladattavissa yleisimmille käyttöjärjestelmille (Windows, Mac, Linux).
Se on ollut Javan esittelystä lähtien eniten käytetty Javan ohjelmistokehityspaketti (SDK). Sun Microsystems ilmoitti 2006 julkaisevansa Java Development Kitin ilmaisena GNU General Public License -lisenssin (GPL) alaisena ja lahjoitti vuonna 2007 koodin OpenJDK:lle. Javan virallinen kehittäjä on nykyisin Eclipse Foundation.
Täten Javasta on olemassa muitakin versioita ja sen on käännettävissä useille alustoille. Amazonin kehitysympäristö Amazon Corretto on ajoittain noussut käytetyimmäksi JDK:n versioksi vuosina 2023 ja 2023. Muita kehitysympäristön julkaisijoita ovat Azul Systems, BellSoft, Debian, Eclipse Foundation, Red Hat ja SAP SE.
JDK:sta ilmestyy säännöllisesti, kaksi kertaa vuodessa uusi versio. Keväällä 2023 uusin versio Oraclen sivuilla on Java SE Development Kit 20. Java JDK 20:ssä on 7 uutta ominaisuutta: Vector API- ehdotus, virtuaaliset säikeet, rakenteellien rinnakkaisuus, scoped values, kuvioiden tallentaminen, vieras toiminto ja muisti API, kuvioiden testaus switch -lauseisiin.
Osaa vanhemmista versioista tuetaan edelleen ja niihin julkaistaan päivityksiä. Osalle julkaisuista luvataan pitkäaikainen tuki (LTS, Long-Term Support).
Pitkäaikaisesti tuetut versiot ovat JDK 8, 11 ja 17. Seuraava LTS versio ilmestyy syyskuussa 2023. Tutkimuksen mukaan vuonna 2022 JDK 11 oli yhä käytetyin versio
Oraclen sivuilta on saatavissa myös JRE (Java SE Runtime Environment), mutta se sisältää vain Java-ohjelmien ajamiseen tarvittavan virtuaalikoneen ja standardit luokkakirjastot, joten sen avulle ei voi kehittää omia Java-ohjelmia. JDK sisältää JRE:n.
Java-koodin kirjoittamiseen myös kehitystyökalu, jonka kautta JDK:ta voidaan käyttää. Javan kehitystyökaluja ovat mm. IntelliJ IDEA, Eclipse ja NetBeans. Kehitystyökalun tietty versio voi vaatia vähintään tietyn JDK:n version.
Sisältö.
JDK sisältää mm. seuraavia osia, jotka ovat tärkeitä kehitykselle ja testaukselle:
Kokeellisia työkaluja ei välttämättä ole saatavilla JDK:n tulevissa versioissa. JDK sisältää myös täydellisen Java Runtime Environmentin (JRE), jota yleensä kutsutaan erilliseksi suoritusympäristöksi. Tämä johtuu siitä, että se on erotettu "tavallisesta" JRE:stä ja siinä on ylimääräistä sisältöä. Se koostuu Java Virtual Machinesta ja kaikista luokkakirjastoista, jotka ovat käytettävissä tuotantoymäpäristössä, sekä kehihittäjille hyödyllisistä lisäkirjastoista, kuten kansainvälistämiskirjastoista ja IDL-kirjastoista
Muut JDK:t.
Java Development Kitistä on saatavilla myös mm. avoimen lähdekoodin versio OpenJDK. Sen kehitys aloitettiin vuonna 2007, kun Sun Microsystems julkaisi JDK:n GLP(General Public Licence)-lisenssin alaisena. Muitakin JDK.ta on saatavilla useille alustoille. Kaikki nämä noudattavat Javan perusmäärityksiä, mutta usein ne roavan nimenomaan määrittelemättömillä alueilla, kuten turhan koodi poisto, käännöstrategioissa ja optomointitekniikoissa.
Erilaisia JDK:ta:
Uralski

Uralski () on kaupunkimainen taajama ja kaupunkikunta Permin aluepiirin Nytvan piirissä Venäjällä. Se sijaitsee Kaman rannalla 13 kilometriä Nytvasta koilliseen. Asukkaita on 8 400 henkeä (vuonna 2009).
Paikkakunta on saanut alkunsa vuonna 1948 perustetusta ja edelleen toimivasta vaneritehtaasta. Asutuksen nimenä oli aluksi "Kamskoje poselje". Vuonna 1961 se sai kaupunkimaisen taajaman statuksen ja nimen "Uralski". Taajamassa on keskikoulu, musiikkikoulu, lasten luomistyön keskus, kulttuuritalo, kaksi kirjastoa, museo ja terveysasema.
Tali

Tali on nautojen ja lampaiden rasvakudoksista erotettua rasvaa. Tali oli suosituimpia paistorasvoja aina 1950-luvulle asti. Tali on väriltään hieman kellertävää ja se jähmettyy jääkaapissa kiinteäksi. 
Talia valmistetaan hauduttamalla pitkään miedossa lämmössä lampaan, naudan tai muiden märehtijöiden pieniksi paloiksi leikattua läskiä. Sulaneesta rasvasta siivilöidään lopuksi pois kollageeninpalat.
Tali koostuu pääasiassa steariinihapon triglyseridista (tristeariini) sekä steariinihapon, palmitiinihapon ja öljyhapon sekaglyserideistä, vapaista rasvahapoista sekä pienestä määrästä kolesterolia. Tali sisältää myös omega-3-rasvahappoihin kuuluvia DPA:ta ja DHA:ta.
Tali säilyy pari kuukautta huoneenlämmössä ja jääkaapissa noin vuoden.
Käyttö.
Tali kestää hyvin kuumentamista, minkä vuoksi sitä on käytetty perinteisesti paistamiseen ja kuullottamiseen. Se soveltuu etenkin uppopaistoon paremmin kuin monityydyttymättömiä rasvahappoja sisältävät kasviöljyt.
Talia käytetään myös saippuan ja kynttilöiden sekä biodieselin valmistukseen.
Ihmisellä.
Ihmisellä taliksi kutsutaan talirauhasten erittämää, kuolleista epiteelisoluista muodostunutta rasvaista ainetta, joka voitelee ihoa ja suojelee sitä kosteudelta.
Votkinskin tekojärvi

Votkinskin tekojärvi () on Votkinskin vesivoimalaitoksen rakentamisen yhteydessä vuosina 1962–1964 syntynyt Kama-joen patoallas Venäjällä Permin aluepiirissä ja Udmurtiassa. Sen pinta-ala on 1120 neliökilometriä, pituus 365 kilometriä, suurin leveys 9 kilometriä ja keskisyvyys 8,4 metriä.
Votkinskin tekojärven rannalla sijaitsevat Permin, Krasnokamskin, Nytvan, Ohanskin, Osan ja Tšaikovskin kaupungit. Järvellä harjoitetaan kalastusta ja laivaliikennettä. Siihen laskevista joista suurimmat ovat Tulva ja Saigatka. Nimitys perustuu voimalaitoksen lähellä sijaitsevaan Votkinskin kaupunkiin.
Matti Kid Hytönen

Matti "Kid" Hytönen (15. huhtikuuta 1942 Helsinki – 19. toukokuuta 2016 Loviisa) oli suomalainen toiminnanjohtaja ja entinen rikollinen, joka avusti entisiä vankeja palaamaan takaisin yhteiskuntaan. Hytönen toimi myös 1970-luvulla iskelmälaulajana ja säveltäjänä sekä myöhemmin journalistina ja viihdekirjailijana. 
Matti Hytösen isä oli näyttelijä Hugo Hytönen, ja hän asui isänsä kuoltua aluksi äitinsä kanssa Lallukan taiteilijakodissa. Äiti ei kuitenkaan kyennyt hoitamaan häntä, ja Hytönen oli lapsuudessaan 11 eri kasvatuskodissa. 
Murrosikäisenä siihen asti koulussa hyvin menestynyt Hytönen alkoi laiminlyödä koulunkäyntiä ja varastella. Hän joutui lopulta 1957 koulukotiin ja sen jälkeen 1961 ensimmäisen kerran vankilaan. Hytönen on ollut elämänsä aikana vankilassa Suomessa, Ruotsissa, Tanskassa, Ranskassa ja Keniassa vuosien 1961–1983 välillä yhteensä 18 kertaa. Vankilassa oloa kertyi kaikkiaan 18 vuotta 7 kuukautta ja 22 päivää. Tuomionsa Hytönen sai petoksista. Motiivina useimmille rikoksille oli Hytösen mukaan tarve hankkia viinaa ja naisia. Vankilatuomioiden välillä Hytönen vietti kulkurielämää sekä Suomessa että ulkomailla.
Hytönen esiintyi iskelmälaulajana 1970-luvun alussa, ja hän teki 1971 myös singlelevytyksiä ("En usko huomiseen", "Hotelli", "Jokainen hetki on samanlainen", "Kuka puolestani itkee", "Kun toisin on", "On jämpti tää", "Viidentoista olin", "Äidille"). Vankilataustansa vuoksi Hytöstä markkinoitiin Suomen Johnny Cashina, ja hänelle keksittiin myös taiteilijanimi "Kid". Lupaavasti alkanut laulajan ura kariutui kuitenkin alkoholin käyttöön. 
Hytönen kirjoitti vankilassa istuessaan 1970- ja 1980-luvuilla myös paljon kertomuksia, joita julkaistiin viihdelukemistoissa (Lääkärisarja, RikosPalat ym.). Kertomukset vaihtelivat romanttisista lääkärinovelleista aina rikos- ja pornonovelleihin. Hytönen kirjoitti myös omaelämäkerran nimeltä "Kid, viimeinen kulkuri" ja romaanin "Miljoonan markan mies".
Sittemmin Hytönen pääsi irti vankilakierteestä, ja hän oli vuodesta 2003 alkaen entisiä vankeja auttavan "KRIS-Etelä Suomi ry":n toiminnanjohtajana. Käänne Hytösen elämässä tapahtui 1998, kun hän raitistui ja lopetti päihteiden käytön.